CELEX: 32021D0673
Language: hr
Date: 2021-04-21 00:00:00
Title: Provedbena odluka Komisije (EU) 2021/673 оd 21. travnja 2021. o zahtjevu za registraciju europske građanske inicijative pod nazivom „Zeleni krovovi” (Green Garden Roof Tops) (priopćeno pod brojem dokumenta C(2021) 2750) (Vjerodostojan je samo tekst na engleskom jeziku)

26.4.2021   
               
               
                  HR
               
               
                  Službeni list Europske unije
               
               
                  L 141/23
               
            
         PROVEDBENA ODLUKA KOMISIJE (EU) 2021/673
         оd 21. travnja 2021.
         o zahtjevu za registraciju europske građanske inicijative pod nazivom „Zeleni krovovi” (Green Garden Roof Tops)
         
            
               (priopćeno pod brojem dokumenta C(2021) 2750)
            
         
         (Vjerodostojan je samo tekst na engleskom jeziku)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) 2019/788 Europskog parlamenta i Vijeća od 17. travnja 2019. o europskoj građanskoj inicijativi (1), a posebno njezin članak 6. stavke 2. i 3.,
         budući da:
         
                     (1)
                  
                  
                     Komisiji je 3. ožujka 2021. podnesen zahtjev za registraciju europske građanske inicijative pod nazivom „Zeleni krovovi” (Green Garden Roof Tops).
                  
               
                     (2)
                  
                  
                     Ciljevi inicijative navedeni su kako slijedi: „Krovovi brojnih trgovina u Europi prazni su i često se ne koriste ni u koju posebnu svrhu. Usto su pretrpani plastičnim i kamenim materijalom korištenim za njihovu gradnju. Stoga te površine nisu korisne za okoliš, već mu dodatno štete. Zbog aktualne ekološke krize trebamo u prvi plan staviti koristi za okoliš. Moramo iznaći nove načine kako povećati svijest o ekološkim problemima i uspostaviti zdravu ravnotežu između društva, gospodarstva i zaštite našeg planeta. Stoga je okosnica našeg plana iskoristiti postojeće krovne površine. Naša je zamisao da se krovovi raznih poduzeća ozelene vrtovima. Takvom preobrazbom zasad neiskorištenih krovova moglo bi se pridonijeti ublažavanju ekološke krize.”
                  
               
                     (3)
                  
                  
                     U popratnom dokumentu navode se pojedinosti o pozadini inicijative. Prijedlog je inicijative da zaposlenici poduzećâ dobrovoljno sudjeluju u održavanju krovnih vrtova, a države članice poreznim kreditima na kraju svake fiskalne godine potiču poduzeća da aktivno sudjeluju u takvim projektima. U prilogu se navode očekivane koristi za okoliš i za sama poduzeća. Zeleni krovovi bi: 1. poboljšali kvalitetu zraka, 2. doprinijeli borbi protiv klimatskih promjena, 3. omogućili uštedu energije, 4. poboljšali filtriranje i zadržavanje vode te 5. pružili nova staništa divljim vrstama. Koristi za poduzeća bile bi veći ugled, motiviranije osoblje i porezne olakšice.
                  
               
                     (4)
                  
                  
                     Organizatori ne pozivaju Komisiju izričito da donese poseban pravni akt, ali se predviđeni akt može izvesti iz nekih od predloženih pravnih osnova za djelovanje. Iz navedenih se ciljeva u kombinaciji s prilogom može zaključiti da se inicijativom zahtijeva donošenje prijedloga pravnog akta kojim bi se nastojao ostvariti okolišni cilj s poreznom komponentom. Čini se da je dobrovoljno sudjelovanje zaposlenika sporedno u odnosu na okolišni cilj.
                  
               
                     (5)
                  
                  
                     U dijelu u kojem se inicijativom teži promicati ozelenjivanje krovova s pomoću eventualnih financijskih poticaja Unije ili mjera fiskalne prirode, Komisija je ovlaštena za donošenje pravnog akta na temelju članka 192. Ugovora.
                  
               
                     (6)
                  
                  
                     U dijelu u kojem se predloženom inicijativom teži promicati porezne kredite ili odbitke od poreza na dohodak koje bi odobravale države članice, Komisija je ovlaštena za donošenje pravnog akta na temelju članka 115. Ugovora.
                  
               
                     (7)
                  
                  
                     Stoga nijedan dio inicijative ne izlazi očito iz okvira ovlasti Komisije da podnese prijedlog pravnog akta Unije radi provedbe Ugovorâ.
                  
               
                     (8)
                  
                  
                     Skupina organizatora dostavila je odgovarajući dokaz da ispunjava zahtjeve utvrđene u članku 5. stavcima 1. i 2. Uredbe (EU) 2019/788 te je imenovala osobe za kontakt u skladu s člankom 5. stavkom 3. prvim podstavkom te uredbe.
                  
               
                     (9)
                  
                  
                     Inicijativa nije očito uvredljiva, neozbiljna ili šikanirajuća i nije očito u suprotnosti s vrijednostima Unije kako su utvrđene u članku 2. Ugovora o Europskoj uniji i pravima utvrđenima Poveljom Europske unije o temeljnim pravima.
                  
               
                     (10)
                  
                  
                     Stoga bi inicijativu pod nazivom „Zeleni krovovi” (Green Garden Roof Tops) trebalo registrirati,
                  
               DONIJELA JE OVU ODLUKU:
         
            Članak 1.
            Registrira se europska građanska inicijativa pod nazivom „Zeleni krovovi” (Green Garden Roof Tops).
         
         
            Članak 2.
            Ova je Odluka upućena skupini organizatora europske građanske inicijative pod nazivom „Zeleni krovovi” (Green Garden Roof Tops), koje u svojstvu osoba za kontakt predstavljaju Almog Yoana SADE i Negev Raphael SADE.
         
         
            Sastavljeno u Bruxellesu 21. travnja 2021.
            
               
                  Za Komisiju
               
               Věra JOUROVÁ
               
                  Potpredsjednica
               
            
         
         
            (1)  SL L 130, 17.5.2019., str. 55.